AlexejDobrolubov/national_council_slovak_2010 huggingface dataset:
35. schôdza NR SR - 5.deň - B. popoludní
Dátum: 2025-06-03
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

66. Vážený pán predsedajúci, vážené kolegyne, vážení kolegovia, tento návrh predkladám opätovne, dôvody na jeho predkladanie totiž stále trvajú. Cieľom návrhu zákona je zabezpečiť starostlivosť o osobu s ťažkým zdravotným znevýhodnením v prípadoch, kedy nie je tejto osobe k dispozícii osobný asistent. Ak osobný asistent ochorie či ide na dovolenku, má zdravotné problémy, alebo si potrebuje niečo vybaviť s rodinou, zdravotne znevýhodnený je doslova v pasci. Stretla som sa s jednou vozičkárkou, ktorá mala chorého osobného asistenta. Bola sama v byte a čakala, kým jej niekto zo susedov nepomôže, lebo už nemá rodičov. Tejto vozičkárke by určite pomohla domáca opatrovateľská služba, pomoc napríklad s nákupom. Tak ako túto domácu opatrovateľskú službu môžu čerpať poberatelia peňažného príspevku na opatrovanie, poberatelia peňažného príspevku na osobnú asistenciu túto možnosť nemajú. Navrhujem, aby poberatelia peňažného príspevku na osobnú asistenciu mohli mať poskytovanú domácu opatrovateľskú službu v zmysle osobitného predpisu v rozsahu 40 hodín do mesiaca a boli tak rovnoprávni s tými, ktorí poberajú peňažný príspevok na opatrovanie. Osobe s ťažkým zdravotným postihnutím bude môcť byť poskytovaná opatrovateľská služba v domácnosti v rozsahu najviac 40 hodín mesačne a súčasne aj peňažný príspevok na osobnú asistenciu. Zdravotne znevýhodnení, ktorí poberajú peňažný príspevok na osobnú asistenciu a asistent je práceneschopný alebo z iných dôvodov nemôže vykonávať osobnú asistenciu, sú bez pomoci. Pokiaľ nemajú rodinných príslušníkov, nemá im kto pomôcť. Preto navrhujem, aby práve títo profesionálni opatrovatelia im v takýchto situáciách pomohli. Ďakujem za slovo.
35. schôdza NR SR - 5.deň - B. popoludní
Dátum: 2025-06-03
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

62. Ďakujem za slovo. Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, nálezmi Ústavného súdu, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie. A viac o tomto návrhu zákona poviem v rozprave, do ktorej sa hlásim ako prvá.
33. schôdza NR SR - 14.deň - B. popoludní
Dátum: 2025-04-15
Poslanec: Veslárová, Veronika (PS)
Druh vystúpenia: Vystúpenie s faktickou poznámkou

141. Ďakujem za slovo. Ja nadviažem na pani poslankyňu Remišovú a chcem povedať, že neziskový sektor je kľúčovým pre zdravotne znevýhodnených, lebo supluje štát a nastupuje tam v takých činnostiach, kde štát zlyháva. Viete, koľko percent sociálnych služieb zastupuje neziskový sektor? Je to 45 %, je to takmer polovica z celého počtu sociálnych služieb v rámci Slovenska. Zdravotne znevýhodnení sa už desaťročia spoliehajú na občianske združenia a mimovládny sektor. Ten im dokáže pomôcť tam, kde štát zlyháva. Podľa zákona o lobingu bude akákoľvek aktivita, ktorá by mohla ovplyvniť rozhodovanie štátnych a parlamentných orgánov, považovaná za lobing. Osobné stretnutia, prieskumy, kampane, petície, veď to je jedna z hlavných náplní činnosti mimovládok, ktoré obhajujú práva a potreby zdravotne znevýhodnených snažiť sa dosiahnuť zmenu, a to je často možné len cez politiku. Ako inak môžu bežní ľudia dosiahnuť zmeny v legislatíve ako cez politikov? Prestavte si, že ste matka alebo otec zdravotne znevýhodneného dieťaťa. Potrebujete preň invalidný vozík, stropný zdvihák a nemáte financie na doplatky a práve tam nastupuje mimovládny sektor v podobe občianskych združení, práve tie vám poskytnú 2 % z daní na tieto pomôcky a terapie, ktoré poisťovne ani úrady neuhradia. Ak sa o tom pôjdete baviť s poslancami, pôjde o lobing? Domáhate sa predsa lepších podmienok pre svoje dieťa a rodinu, na kúpeľnú starostlivosť, terapie, pomôcky či rehabilitácie.
33. schôdza NR SR - 4.deň - A. dopoludnia
Dátum: 2025-03-28
Poslanec: Veslárová, Veronika (PS)
Druh vystúpenia: Vystúpenie v rozprave

179. Ďakujem za slovo. Vážené poslankyne, vážení poslanci, pán predsedajúci, zdravotne znevýhodnení rovnako ako všetci ostatní v našej krajine žijú, pracujú, konzumujú tovary a služby a aj produkujú odpad. Avšak úkony, ktoré sú pre niekoho bežné, ako napríklad vyniesť odpad, sú pre nich nemožné. Tento návrh zákona reflektuje na podnety od zdravotne znevýhodnených. Okrem toho, že títo ľudia musia čeliť ťažkostiam v dôsledku zdravotného znevýhodnenia, taká banálna vec, ako je odhodenie smetí do kontajnera, je pre nich náročná. Naším zákonom preto chceme sprístupniť takú základnú službu, ako je vynášanie odpadu, aj pre ľudí na vozíku, nevidiacich a pre inkontinentné osoby. V Škandinávii či v Nemecku je bezbariérová prístupnosť k odpadu už štandardom a ani u nás to nemusí byť len snom. Týmto návrhom zákona navrhujeme výškovo upraviť zberné nádoby pre vozičkárov tak, aby aj oni mohli vysypať smeti bezpečne. Taktiež navrhujeme Braillovým písmom upraviť zberné nádoby pre nevidiacich a navrhujeme separátne zberné nádoby pre inkontinentných. Ako ľudia bez zdravotného znevýhodnenia si možno neviete predstaviť, aké by to bolo nemôcť samostatne vyhodiť odpad do kontajnera. Nevidiaci si však potrebujú najprv zistiť prostredníctvom Braillového písma, ktorá nádoba je na papier, plast, sklo či komunálny odpad. Dokiaľ kontajner nie je výškovo prispôsobený, človek na vozíku odpad nedokáže vysypať. Inkontinentné osoby zase majú oveľa viac odpadu, a aj keď aktuálne ešte nie je bežne na Slovensku komodita jednorazových plienok recyklovateľná, vo svete už spoločnosti na spracovanie odpadu plienky bežne recyklujú. Odvoz a likvidácia odpadu už v Bratislave označila 150 zberných nádob štítkami s Braillovým písmom, reliéfnou latinkou a piktogramami. A v Španielsku zasa prispôsobujú zberné nádoby s bočným hrdlom vo výške jeden meter tak, aby aj ľudia na vozíku mohli tento odpad vyhodiť. Niekoľko obcí na Slovensku už dnes zavádza systémy na zber plienok v separátnych zberných nádobách. Ako vidíte, nielen po celom svete, ale aj na Slovensku zdola vznikajú iniciatívy, ktoré zavádzajú inkluzívnejší prístup k odpadu. Tento návrh zákona pomáha sociálne ohrozeným skupinám, ako sú zdravotne znevýhodnení a seniori. Sme pevne presvedčení, že prispeje k lepším a dôstojnejším životným podmienkam pre všetkých. Ďakujem.
33. schôdza NR SR - 4.deň - A. dopoludnia
Dátum: 2025-03-28
Poslanec: Veslárová, Veronika (PS)
Druh vystúpenia: Vystúpenie

175. Ďakujem za slovo. Návrh poslancov Národnej rady Slovenskej republiky Veroniky Veslárovej a Michala Saba na vydanie zákona, ktorým sa dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie. Viac poviem v rozprave, do ktorej sa hlásim ako prvá.
23. schôdza NR SR - 2.deň - B. popoludni
Dátum: 2024-11-27
Poslanec: Veslárová, Veronika (PS)
Druh vystúpenia: Vystúpenie v rozprave

16. Ďakujem za slovo. Pán minister, ja veľmi oceňujem, že ste v tom konečnom návrhu zákona zohľadnili pripomienky organizácií so zdravotným znevýhodnením, ale nie úplne všetky pripomienky, preto by som si dovolila podať pozmeňujúci návrh, ktorý by som teraz prečítala. Pozmeňujúci návrh poslankyne Národnej rady Slovenskej republiky Veroniky Veslárovej a Simony Petrík k vládnemu návrhu o integrovanej posudkovej činnosti a o zmene a doplnení niektorých zákonov, tlač 620. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladáme nasledujúci pozmeňujúci návrh k vládnemu návrhu zákona o integrovanej posudkovej činnosti a o zmene a doplnení niektorých zákonov, tlač 620. Vo vládnom návrhu zákona navrhujeme tieto zmeny: 1. V čl. I § 3 sa vypúšťa odsek 8. 2. V čl. I § 13 druhej vety sa slová „60 dní" nahrádzajú slovami „30 dní". V prílohe č. 1 časti B bode 3 písm. c) znie: c) ťažké deformity s ťažkou poruchou pohyblivosti, s polytopnou lokalizáciou a orgánovým postihnutím a rázštep chrbtice (spina bifida)," 4. V prílohe č. 1 časti B bode 3 písm. f) sa vypúšťa slová „telesná výška po ukončení rastu je 120 cm a menej"." 5. V prílohe č. 1 časti C písm. n) sa vypúšťajú slová „s postihnutím plochy tela nad 40 %". 6. V prílohe č. 1 časti C písm. p) znie: „p) inkontinencia moču alebo stolice,". 7. V prílohe č. 1 časti F písm. a) sa vypúšťajú slová „so stredne ťažkou alebo ťažkou poruchou funkčnosti". Ďakujem, skončila som.
22. schôdza NR SR - 8.deň - B. popoludni
Dátum: 2024-11-04
Poslanec: Veslárová, Veronika (PS)
Druh vystúpenia: Vystúpenie v rozprave

141. Ďakujem za slovo. Vážený pán predsedajúci, vážené kolegyne a kolegovia, tento návrh zákona má aj inkluzívny aspekt. Predstavte si, že snúbenci so zdravotným znevýhodnením chcú spečatiť svoj vzťah sobášom. Musia v súčasnosti cestovať do obce, ktorá má matriku. Po ceste narazia na vysoké obrubníky, bariérovú dopravu, to je realita slovenských miest a obcí. Nehovoriac o tom, že ten druhý matričný úrad, do ktorého musia vycestovať, nemusí byť bezbariérový. Snúbenci si nemôžu vybrať, či uzavrú manželstvo pred starostom alebo starostkou v obci, v ktorej žijú, ak starosta alebo starostka nevedú matričný úrad. Stigma, že zdravotne znevýhodnení uzatvárajú manželstvo, je rarita, sa už, našťastie, odbúrava a návrh zákona, aby snúbenci mohli uzavrieť manželstvo v akejkoľvek obci, nielen tam, kde je matričný úrad, má teda aj tento inkluzívny charakter. Obec, v ktorej žijú snúbenci so zdravotným znevýhodnením, je pre nich najbližšia a najdostupnejšia. Pokiaľ sa musia ísť sobášiť niekde inde, kde je zriadený matričný úrad, môžu mať v dôsledku svojho zdravotného znevýhodnenia problém s prístupnosťou. V roku 2010 sa ratifikoval aj dohovor o právach osôb so zdravotným postihnutím, kde je uvedený čl. 9 – prístupnosť. Tento článok je jeden z najviac porušovaných článkov tohto dokumentu, ako konštatovala komisárka pre osoby so zdravotným postihnutím v správe za rok 2023 aj v tých správach z predchádzajúcich rokov. V prípade, že tento návrh zákona by parlament schválil, boli by aj pre ľudí so zdravotným znevýhodnením sobáše prístupnejšie. Pokiaľ žije v obci zdravotne znevýhodnený, je väčšia pravdepodobnosť, že aj úrad bude bezbariérový, pretože ho tento občan navštevuje. Taktiež by sa rešpektoval čl. 23 – rešpektovanie domova a rodiny, ktorý hovorí o tom, že zmluvné strany zabezpečia rešpektovanie manželstva zdravotne znevýhodnených. Aj ľudia so zdravotným znevýhodnením si zaslúžia uzatvárať manželstvo a zakladať si rodiny. Nebráňme im v tom. Ďakujem.
9. schôdza NR SR - 4.deň - B. popoludní
Dátum: 2024-02-06
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

81. Ďakujem veľmi pekne. Ja som chcela reagovať na pána ministra a je mi veľmi ľúto, že už odišiel z tejto rokovacej sály, lebo myslím si, že keď reagujeme na jeho príspevok, tak si nás mal vypočuť. Povedal jednu vec a kolegovia z koalície, hlavne teda z jeho materskej strany, mu tu hneď ďakovali a gratulovali k úspechu, že krajský súd rozhodol tak, ako rozhodol, a je to rozhodnutie právoplatné. Tak ja by som rada zacitovala, že o čom vlastne ten krajský súd rozhodol. Rozhodol o tom, že ne... bezodkladné opatrenie nepriznáva, pretože by kraj... krajský súd by neodkladným opatrením podľa senátu podriadil správny súd civilnému súdu a to možné nie je, preto dospel k záveru, že treba uprednostniť právne prostriedky ochrany v správnom konaní, respektíve súdnom konaní podľa správneho súdneho poriadku, píše sa v odôvodnení rozhodnutia. To znamená, že odkázal akurát na to, že v tejto veci má rozhodnúť správny súd, teda nie je to potvrdenie správnosti rozhodnutia pána ministra alebo ministerstva vnútra, a mne je veľmi ľúto, že sedíme tuná všetci, myslím, že všetci sme tu Slováci, hovoríme slovenským jazykom, gramatiku ovládame všetci, všetci vieme čítať, ale keď hovoríme o význame slov, tak ako keby my opozícia sme rozprávali inou rečou a koalícia rozprávala inou rečou. Je mi to veľmi ľúto, pretože ak takto budeme štyri roky komunikovať, tak Slovensko pôjde naozaj od desiatich k piatim. A toto chceme zastaviť. Prosím, začnime sa použí... počúvať a rozmýšľať nad významom, čo vlastne hovoríme a za čo bojujeme. Ďakujem veľmi pekne. (Potlesk.)
9. schôdza NR SR - 4.deň - B. popoludní
Dátum: 2024-02-06
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

14. Ďakujem veľmi pekne. Pán poslanec Hargaš poukázal na ambíciu vlády alebo teda na tvrdenie vlády, že sa inšpirovala zahraničím a že je potreba Trestný zákon zmeniť, trestné sadzby upraviť tak, aby zodpovedali európskym štandardom, následne hneď sám aj vyvrátil tieto tvrdenia vlády, že to tak celkom nie je, lebo ten návrh, ktorý je predložený, sa naozaj nepribližuje európskym štandardom, ale práve naopak, na čo nás upozornila aj Európska komisia. My nerozporujeme, že je potrebné priblížiť sa európskym štandardom, my nerozporujeme, že je potrebné novelizovať Trestný zákon, my rozporujeme spôsob, akým to robíte, a to, čo ste do toho zákona dali. Nebránime sa spoločenskej diskusii, tá tu ale chýba, lebo naozaj, opakujem to stále, opozícia diskutuje sama so sebou už niekoľko týždňov, veľmi málo, veľmi sporadicky sa zapájajú vládni poslanci do tejto debaty a, čo je ešte horšie, úplne sme minuli proces odborného pripomienkovania verejnosťou. Tú žiadna diskusia tuto v parlamente nenahradí. Takže naozaj prihováram sa, vráťme sa z kratšej cesty, poďme diskutovať, poďme to urobiť tak, ako sa to má. My sme aj za KDH predkladali návrh, dvaja naši kolegovia, ktorý vychádza z novely, ktorú pripravoval pán exminister Karas a ktorá prebehla pripomienkovým konaním, takže vás chcem poprosiť naozaj všetkých v tejto sále, ako tu ste, aj koaličných, ktorí tu nie sú, poďme sa baviť o týchto pozmeňovákoch a poďme prijať čo najlepšie znenie tejto trestnej novely. Ďakujem veľmi pekne.
9. schôdza NR SR - 4. deň - A. dopoludnia
Dátum: 2024-02-06
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

80. Ďakujem, pani poslankyňa Šrobová, za váš príspevok. Áno, zásadné zmeny v Trestnom zákone sme tu naozaj podrobne a siahodlho rozoberali spolu vlastne všetci kolegovia z opozície. Je smutné, že bez koaličných poslancov a ešte smutnejšie, že si na to začíname už zvykať. Všetci dnes vieme, čo bolo príčinou a motiváciou pre tieto rýchle zmeny. V momente, keď sa začali trestné stíhania, keď začali trestné stíhania ovplyvňovať najvyššie pozície teda ľudí blízkych súčasnej vládnej koalícii, ale aj biznis v ich pozadí, ste sa začali pripravovať na pomstu, vážení členovia koalície. Až z vystúpení, vašich vystúpení sme pochopili, ako veľmi vám niekto stúpil na otlak, aká hlboká motivácia, až nenávisť vás vedie k týmto krokom. Netrvalo to však dlho a v rozhádanej spoločnosti ste sebe typickou lživou a agresívnou kampaňou získali dostatočný počet mandátov, dnes ste tu a rozhodujete. Svojou novelou však pripravujete o spravodlivosť aj svojich voličov a myslím si, že vám to raz spočítajú. Ďakujem veľmi pekne.
6. schôdza NR SR - 24. deň - A. dopoludnia
Dátum: 2024-01-26
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

34. Ďakujem. Ja som sa vlastne v podstate chcela opýtať to isté, čo kolegyňa predo mnou, ale teda v reakcii na pána poslanca Čaučíka poviem len to, že zatiaľ som nepočula žiadne relevantné názory odborníkov v prospech tejto novely. Práve naopak, hovoria, že zmierňovanie trestnosti a restoratívnosť je síce prezentovaná ako jej cieľ, ale napríklad v porovnaní s novelou, ktorú pripravoval pán minister Karas, je len nepatrná a je zameraná najmä na preferenciu trestu domáceho násilia. Ak teda bude nový Trestný zákon účinný čo i len jeden deň, tak mnoho prípadov bude premlčaných navždy. Stačí jeden deň, kolegovia poslanci, jeden deň na Slovensku prebehne hromadná amnestia. Často ide o sofistikované, rozsahom veľké trestné činy, pri ktorých schopní právnici, ale aj rôzne procesné chyby zabezpečia po prijatí tejto novely takmer beztrestnosť páchateľov. Ďakujem.
6. schôdza NR SR - 23.deň - B. popoludní
Dátum: 2024-01-25
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

104. Ďakujem. Pani poslankyňa Holečková sa dotkla aj kauzy Mýtnik, tak ja by som rada povedala k tejto kauze viac, aby sme si osviežili pamäť. Obvinený tam bol bývalý viceprezident finančnej správy, obžalovaný okrem iných aj vplyvný oligarcha a priateľ Roberta Fica, ale o čo tam išlo? Konkrétne za tri projekty finančná správa uhradila 53,8 mil. eur bez DPH, toľko tvrdia policajné analýzy. Podľa znaleckých posudkov však všeobecná hodnota týchto troch systémov bola na úrovni iba 8,6 mil. eur, keďže fakturovaná cena dodaných IT systémov bola značne cenovo nadhodnotená, v dôsledku tomu bola Slovenskej republike zastúpenej finančným riaditeľstvom spôsobená škoda vo výške 45 193 846 eur bez DPH. Tu pre zaujímavosť uvádzam, že v tejto kauze bol obžalovaný aj pán Radko Kuruc z brania úplatku a dnes tento pán Kuruc figuruje ako, na príprave rozpočtu a asistuje štátnemu tajomníkovi. Takže preto nemáme my peniaze v našom rozpočte, nie preto, že sa peniaze stratili a že je ťažká doba, ale preto, že sa takto predražujú štátne zákazky. A to je zodpovednosť, vážení kolegovia, všetkých vás, ktorí teraz chcete meniť Trestný zákon. Ďakujem. (Reakcie z pléna.)
6. schôdza NR SR - 22.deň - B. popoludní
Dátum: 2024-01-24
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

114. Ďakujem za slovo. Pán poslanec Janckulík v svojom príhovore upriamil pozornosť opäť na § 89 zákona č. 350/1996 Z. z. o rokovacom poriadku, kde jasne poukázal na to, že... na to, aby šlo o proces skráteného legislatívneho konania, musia byť splnené tri podmienky a tie tri podmienky musia byť splnené kumulatívne, to znamená, že musia platiť všetky spolu. Prvá je návrh vlády na skrátené legislatívne konanie. Táto podmienka splnená je, pretože vláda takýto návrh dala. Druhou podmienkou je existencia mimoriadnych okolností. O takejto podmienke neviem a zatiaľ, žiaľ, vládna koalícia neargumentovala, aby nás presvedčila, aké mimoriadne okolnosti nastanú. Treťou podmienkou je existencia ohrozenia základných ľudských práv a slobôd alebo bezpečnosti alebo hrozba značných hospodárskych škôd pre štát. Touto podmienkou sa argumentuje v návrhu, že toto je splnené, avšak bez akýchkoľvek konkrétnosti, ako je to splnené, preto, ak sa tak zamyslím nad tým, že štát, to sme my všetci, teda štát sú aj príslušníci vládnej koalície a ich priatelia, tak možno pred tými značnými hospodárskymi škodami rozumejú vlastné značné hospodárske škody, možno pod existenciou ohrozenia základných ľudských práv a slobôd a bezpečnosti rozumejú vlastnú bezpečnosť a vlastnú stratu základných ľudských práv a z toho dôvodu navrhujú prerokovať toto skrátené legislatívne konanie, pretože ďalšie podmienky, o ktorých sa hovorí v zákone, je, že malo byť existovať rozhodnutie Rady bezpečnosti Organizácie Spojených národov o akciách na zabezpečenie medzinárodného mieru a bezpečnosti, vydané podľa čl. 41 Charty Organizácie Spojených národov, a toto rozhodnutie si teda vyžaduje neodkladné prijatie zákona. (Ruch v sále.)
6. schôdza NR SR - 21.deň - B. popoludní
Dátum: 2024-01-23
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

174. Ďakujem. Ferko, ja ti chcem poďakovať za to, že si znova upriamil pozornosť, že už tuná takmer desiaty deň rozprávame stále o skrátenom legislatívnom konaní a ako keby sme z druhej strany vôbec nedostávali žiadne pochopenie. Ja osobne sa síce nepovažujem za odborníčku na Trestný zákon, ale vnímam a chcem na rozdiel od vládnej koalície počuť názory a analýzy odborníkov, ktorých hlas sa koalícia snaží umlčať skráteným legislatívnym konaním. Expert KDH, exminister spravodlivosti a bývalý predseda Slovenskej advokátskej komory Viliam Karas sa k tejto predstavenej novele vyjadril a povedal, že "znižovanie trestných sadzieb skutočne potrebujeme, pretože súčasné nastavenie je naozaj neprimerané. Predložený návrh však ide ďaleko nad rámec odborného konsenzu. S kompromisom, ktorý sa podarilo dosiahnuť počas môjho pôsobenia na ministerstve, toto už nemá nič spoločné. Ak teda chceme Slovensko posunúť smerom k modernej trestnej politike, nestačí len mechanicky znížiť sadzby, ale musí sa viac akcentovať na restoratívne prvky, ako sú zadefinované medzinárodnými dokumentmi. Tieto dokumenty kladú dôraz nielen na samotné potrestanie páchateľa, ale predovšetkým na zhojenie následkov, ktoré jeho trestný čin spôsobil, a na nápravu páchateľa." Pýtam sa vás, kolegovia poslanci a poslankyne vládnej koalície, aký je účel vami predložených zmien? Prečo odopierate odborníkom možnosť oficiálne sa zapojiť do diskusie? Mrzí ma, že pohľad verejnosti nič neznamená, pretože tieto zmeny sa týkajú práve jej. Mnohí odborníci na trestné právo hovoria o vašich zmenách ako amnestiách pre podvody, ale aj o pozvánke na páchanie trestných činov. Ak vám záleží na našej krajine a na tom, aby mala funkčný právny systém, rozumnú a účinnú trestnú politiku, tento návrh stiahnite a upravíte, riadne prediskutujete so zástupcami odbornej verejnosti. Ďakujem.
6. schôdza NR SR - 21.deň - B. popoludní
Dátum: 2024-01-23
Poslanec: Turčanová, Andrea (KDH)
Druh vystúpenia: Vystúpenie s faktickou poznámkou

59. Ďakujem. Pán poslanec hovoril o skrátenom legislatívnom konaní a o rôznych návrhoch alebo teda rôznych názoroch, ktoré majú právnici. Ja mám pred sebou tiež jeden takýto návrh alebo názor, ktorý predniesla rada prokurátorov. Nepochybne predložené zmeny nevznikli za prvý mesiac vlády, ale boli pripravované dávno predtým. Aký je však účel novely, ku príprave ktorej sa nemôžu oficiálne vyjadriť odborníci na trestné právo a je prijímaná bez širšej odbornej diskusie a bez riadneho legislatívneho procesu? Podľa rady prokurátorov bude mať zvolená legislatívna zmena Trestného zákona a Trestného poriadku závažný dopad na systém fungovania trestnej spravodlivosti bez možnosti odbornej verejnosti pripravované zmeny pripomienkovať a bez zodpovedajúcej legisvakačnej lehoty sa na zmeny pripraviť. Rada prokurátorov v tejto súvislosti dôrazne odmieta, aby k zásadným zmenám právnej úpravy v oblasti trestného práva dochádzalo takýmto skrytým spôsobom, teda vynechaním štandardného legislatívneho procesu, a bez aktívnej participácie oprávnených a dotknutých subjektov vrátane zástupcov prokuratúry, pretože zvolený postup by v riadne fungujúcom právnom štáte nemal byť akceptovaný. Práve legislatívny proces vytvára priestor na náležité posúdenie a vyhodnotenie prípadných zmien a pomáha vytvoriť predpoklady na to, aby došlo k minimalizácii možných negatívnych dopadov. Preto sa pýtam, kam sa ponáhľate a čoho sa bojíte. Je vaším účelom modernizácia trestného práva na Slovensku, alebo len obyčajná pomsta a strach? Ďakujem.